गोंड राजवंश के खूबसूरत राज्यो में से एक है **देवगढ़** का किला। देवगढ़ का गोंड राज्य 16वीं शताब्दी के अंत में अस्तित्व में आया(मिश्र,2008b) और 18वी शताब्दी के मध्य तक फला फूला। 

पहले कुछ वर्षों तक इस किले पर गवली नरेश घनसूर और रणसूर ने शासन किया लेकिन खंडाते धुर्वे के नाम से मशहूर **राजा जाटवा** ने इस किले को नया जीवन दिया और **गोंडवाना** का गौरव बना दिया।

स्थापना
-------

देवगढ़ में गोंड सत्ता के संस्थापक **राजा जाटवा** थे। जो रणसूर और घनसूर को मारकर गोंडी सत्ता की ध्वजा देवगढ़ क़िले पर लहरायी थी। राजा जाटवा इतने प्रभावशाली और प्रसिद्ध हो गए थे कि उनसे मिलने स्वयं अकबर महान दिल्ली से चलकर सन 1590 ईसवी में देवगढ़ आया था और बहुत सारे उपहार और सम्मान से उन्हें नवाज़ा था(क्रेडोक, 1899)। मध्य गोंडवाना के गौरव शाली प्रशासन के बाद राजा जाटवा का 1602 ईसवी में निधन हो गया।

निर्माण
-------

 **राजा जाटवा** ने बहुत सारे गढ़ी, चौकियों और किलों का निर्माण करवाया जिससे देवगढ़ को सुरक्शित रखा जा सके। इसी क्रम में उन्होने देवगढ़ किले के अलावा **पाटनसावंगी** और **नागरधन** के किले भी बनवाए थे। (रसेल, 1908)। राजा जाटवा के नाम का ताँबे का सिक्का जो नागपुर संग्रहालय में रखा गया है जिस पर साफ़ अक्षरों में**"श्री राजा जाटवा प्रतिराज"** लिखा है, देवगढ़ की संपन्नता का गवाह है। आज भी जाटवा द्वारा बसाया गया विजयपुरा गाँव क़िले की तलहटी में उत्तर पूर्व में देखा जा सकता है। बख़्तबुलंद शाह द्वारा बसाया गया जयंतपुरा गाँव आज पठानपुरा के नाम से क़िले से दक्षिणी ओर स्थित है।

आर्मी
-----

आईने अकबरी में अबुल फज़ल ने जाटबा को डेढ़ दो हज़ार घुड़सवारों, पचास हज़ार पैदल और सौ हाथियों का स्वामी बताया गया है। (मिश्र, 2008a) देवगढ़ किले के तलहटी में धुरवा राजाओं की समाधियाँ हैं। यहीं पर प्रसिद्ध धुरवा राजा जाटबा की समाधि भी है(गोंडवाना दर्शन, 2013)। आज भी धुर्वे गोत्र (7 देव) वाले गोंड गढ़ गोंगो के लिए देवगढ़ जाते हैं और अपने देव भीडी की पूजा अर्चना करते हैं। आज भी देवगढ़ में भव्य किले के खंड़हर, टांके, बावलियाँ, महलों के निशान और राजा जाटबा की समाधि इत्यादि देखे जा सकते हैं।

उत्तराधिकारी
------------

प्रसिद्ध इतिहासकार वेलनकर के अप्रकाशित शोधप्रबंध के अनुसार राजा जाटवा के तीन पुत्र थे दलशाह, दुर्गशाह और कोकशाह जिसमें से ज्येष्ठ पुत्र दलशाह राजा जाटवा की मृत्यु के बाद देवगढ़ की गद्दी पर बैठे और जिनका शासन 1634 ईसवी तक चला । दलशाह की मृत्यु के बाद उनका सबसे छोटा भाई कोकशाह 1634 ईसवी में देवगढ़ का अगला राजा बना(मिश्र, 2008b)।

कोकशाह उर्फ़ कोकिया देवगढ़ क़िले के साथ साथ नागपुर क़िले का भी राजकाज संभालते थे ।नागपुर की देख रेख के लिए उन्होंने सूबेदार देवाजी को नियुक्त किया था।कोकशाह की मृत्यु 1640 ईसवी में हुई और उसके बाद उनके बेटे केशरीशाह सत्तासीन हुए। सन 1648 ईसवी में मुग़ल बादशाह शाहनवाज़ खान द्वारा आक्रमण किया गया फिर औरंगज़ेब के समय 1658 ईसवी में मुग़ल सेनापति मिर्ज़ा खान ने आक्रमण किया। इस तरह 1660 ईसवी तक केशरीशाह मुग़लों से समझौता करके किसी तरह शासन पर बने रहे और मुग़लों को भारी लगान चुकाते रहे (रसेल, 1908)। 

सन 1660 ईसवी में केशरीशाह की मृत्यु के बाद गोरखशाह उत्तराधिकारी बने और देवगढ़ की बागडोर सम्भाली ।गोरखशाह के समय पर लगान न चुका पाने के कारण काफ़ी देनदारी बढ़ गयी थी इसलिए अगस्त 1669 ईसवी में दिलेर खान ने देवगढ़ पर हमला बोल दिया और पूरे क़िले को तोपों से बर्बाद कर दिया और गोरखशाह को बंदी बना कर उनके पाँच बेटों में से सबसे छोटे दोनों बेटों को मुस्लिम बना लिया। दिलेर खान ने दोनों बेटों के नाम इस्लामयार खान और दीदारयार खान रखा। इस तरह इस्लामखान के नाम पर देवगढ़ को इस्लामगढ़ भी कहा जाने लगा ।

बख़्तबुलंद शाह
--------------

इस्लामयार खान ने कुल 10 वर्षों तक देवगढ़ का शासन किया और उनकी मृत्यु के बाद उनके छोटे भाई दीदार खान ने 1680 ईसवी में देवगढ़ की गद्दी सम्भाली लेकिन सफल नहीं रहने के कारण औरंगज़ेब ने उन्हें गद्दी से बेदख़ल करके उनके तीसरे बड़े भाई महीपत शाह को इस शर्त पर शासन लौटाया की वे इस्लाम क़ुबूल करें। 1686 ईसवी में महीपतशाह इस्लाम धर्म स्वीकार करके बख़्तबुलंद शाह बन गए। जिनकी बनवाई हुई व्यक्तिगत नमाज़ पढ़ने की मस्जिद आज भी देवगढ़ के किले में देखी जा सकती है। 

बख़्तबुलंद शाह ने मुस्लिम धर्म स्वीकार करने बाद भी गोंडों के प्रति अपना प्रेम और मोह नहीं त्याग पाए और मुग़लों के ख़िलाफ़ बग़ावती रुख़ अख़्तियार किए रहे जिसका ख़ामियाज़ा उन्हें देवगढ़ का शासन छोड़कर चुकाना पड़ा। चाँदागढ़ के राजकुमार को मुस्लिम बनाकर (कानसिंह से नेकनाम खान) औरंगज़ेब ने देवगढ़ का शासन सौंप दिया लेकिन वह बहुत जल्दी ही वह असफल हो गया और औरंगज़ेब मृत्यु के बाद बख़्तबुलंद शाह को अपना साम्राज्य विस्तार का पुनः मौका मिल गया । बाद में 1702 ईस्वी में 12 गाँव को मिलकर बख़्तबुलंद शाह ने देवगढ़ के दक्षिण में नागपुर शहर बसाया(रसेल, 1908)।

बख़्तबुलंद शाह के बाद उनका बेटा चाँद सुल्तान 1709-1719 ईसवी के मध्य देवगढ़ की गद्दी पर बैठा और देवगढ़ में ख़ूब ख़ुशहाली और संपन्नता लाया । चाँद सुल्तान के 1737 ईसवी में मरने के पहले तक ये क़िला देवगढ़ राज्य की राजधानी बना रहा और बाद में वली शाह के सत्ता हथियाने के बाद राजधानी नागपुर स्थान्तरित हो गयी । मुग़लों के बाद भोंसले और पेशवा ने भी कुछ समय तक इस क़िले राज किए । मुगलों ने तो इस किले की शानो शौकत और धन सम्पदा ही लूटी थी लेकिन पेशवा और भोंसले राजाओं ने तो इसकी एक एक ईंट उखाड़ कर खंडहर ही बना दिया और अंततः अंग्रेज़ों के हाथ में ये टूटा फूटा क़िला आया(मिश्र, 2008b)। कोइतूरों को तो अंग्रेजों का शुक्र गुजार होना चाहिए जिंहोने इस किले की बिखरी हुई ईंटों पत्थरों को जोड़ जोड़ कर इसे आज इसे खंड हर के रूप में सही लेकिन बचा के रखा है। अगर अंग्रेजों ने इसके बारे में लिखा न होता या इसे सँजोया न होता तो आज के गोंड कोइतूरों को पता भी न लगता की कहीं देवगढ़ नाम की कोई इमारत या किला भी था।

मराठा आक्रमण
------------

पेशवा और भोंसले राजघरानों ने गोंडवाना को कहीं का नहीं छोड़ा। हजारों की संख्या में गोंडो का कत्ले आम हुआ और गोंडवाना के किले और महलों को बारूद से उड़ाया गया जिससे दुबारा गोंड शासक फिर से सिर न उठा सकें। इसी दौरान सन 1742 में पाटन सावंगी के किले में भोंसले मराठाओ द्वारा 12000 गोंडो का नरसंहार किया गया और इतिहास को कलंकित किया गया(रसेल, 1908)। इतने बड़े नरसनहार के बारे में भारतीय इतिहासकार और मीडियागूंगी और बहरी हो गयी और कभी भी गोंडो के बलिदान को आम जन मानस के सामने नहीं लायी। 

इतने झंझावतों के बाद भी देवगढ़ का किला आज भी गोंडवाना के वैभव और वीरता की कहानियां सुना रहा है। बेहद ख़ूबसूरत जंगलों के बीच, चारों ओर पहाड़ों से घिरा ये क़िला गोंडवाना के वैभवशाली और सम्पन्न क़िलों में गिना जाता है। क़िले के ऊपर जाने के लिए एक ही रास्ता है । क़िले के मुख्य द्वार से ऊपर सीढ़ियों से चढ़ने पर दूसरा द्वार मिलता है जिसके अंदर जाने के बाद दाहिने हाथ पर हाथीखाना, बायें हाथ पर बावड़ी (मोतीटाँका) और सामने नक्कारखाना, कचेहरी, हम्माम, ख़ज़ाना, बादल महल, बुर्ज, मस्जिद, चाँदी मंदिर (धुर्वे लोगों का पेनठाना) और बहुत सारी इमारतों के खंडहर अपनी भव्यता की गवाही दे रहे हैं।

देवगढ़ किले का स्थान
--------------------

छिन्दवाड़ा ज़िले से लगभग 40 किलोमीटर दूर मोहखेड़ ब्लॉक के देवगढ़ गाँव में देवगढ़ का किला स्थित है। छिन्दवाड़ा नागपुर हाइवे पर उमरनाला से एक रास्ता मोहगढ़ लोहँगीग्राम होकर देवगढ़ गाँव तक जाता है। यह क़िला गोंडवाना के विशेष क़िलों में अपना स्थान रखता है और मध्य गोंडवाना की शान और मध्य गोंडवाना के गौरव व्के नाम से प्रसिद्ध है और अपने गौरवशाली इतिहास के लिए जाना जाता है। 

यह क़िला सतपुडा शृंखला की 650 मीटर ऊंची पहाड़ी पर स्थित है। किले के चारों तरफ गहरी खाई और काफ़ी घने जंगल हैं । देवगढ़ गाँव क़िले की तलहटी में पूर्व की दिशा में स्थित है। 

देवगढ़ नागपूर और छिंदवाड़ा के प्राचीन गोंड साम्राज्य का मुख्यालय था और एक समय तो यह गढ़ा मंडला और चांदागढ़ दोनों से ज्यादा प्रशिद्द हो चुका था।(रसेल,1908)

क़रीब पौने दो सौ साल के अपने गौरवशाली इतिहास में पहले गढ़ा मंडला के अधीन रहा और फिर महारानी दुर्गावती की मृत्यु के बाद 1564 ई० में मुग़ल बादशाह अकबार के अधीन हो गया था। मुग़लों के पतन के बाद कुछ दशकों तक देवगढ़ राज्य की स्थिति अच्छी रही लेकिन दक्षिण से मराठों के उदय ने इस राज्य का सूरज मध्यम कर दिया।

  

डॉ. सूर्या बाली ‘सूरज धुर्वे’, प्रोफेसर, एम्स भोपाल
कोया पुनेमी चिंतनकार और विचारक, मध्य प्रदेश

संदर्भ सूची
-----------

1. क्रेडोक आर. (1899). रिपोर्ट आन लैंड रेविन्यू सेटेलमेंट आफ नागपुर डिस्ट्रिक्ट,1899.
2. गोंडवाना दर्शन. (2013). देवगढ़ का धुरवा राजघराना [ब्लॉग]. Retrieved July 26, 2019, from GONDWANA SANDESH (गोंडवाना सन्देश) 
3. मिश्र सुरेश. (2008a). गढ़ा का गोंड राज्य (प्रथम संस्करण, Vol. 1). राजकमल प्रकाशन प्रा लि, नई दिल्ली.
4. मिश्र सुरेश. (2008b). देवगढ़ का गोंड राज्य (पहला संस्करण). भोपाल: राजकमल प्रकाशन प्रा लि, नई दिल्ली.
5. रसेल आर व्ही. (1908). सेंट्रल प्रोविन्स -डिस्ट्रिक्ट गजेटियर्स: नागपुर डिस्ट्रिक्; वॉल्यूम ए -डिस्क्रीप्टिव.